
TANULMÁNYOK A GYERMEKKULTURAROL 

Kéri Katalin 

„Okos asszony nem marad gyermek nélkül" 
Anyai szerep, gyermeknevelés a 
17—19. századi Magyarországon 



A tanulmány - mely egy átfogó, nő- és nőnevelés-történeti kutatás része - 
változatos hazai források feltárása, összevetése és tartalmi összegzése nyo- 
mán rövid áttekintést ad arról, hogy a 17-19. századi Magyarországon 
melyek voltak azok a legfontosabb gondolatok, amelyek az anyai szereppel 
és (ennek elválaszthatatlan részeként) a gyermekvállalással, a gyermekek 
gondozásával és nevelésével kapcsolatosan megfogalmazódtak. Az egyhá- 
zi prédikációk, a sajtócikkek, az életvezetési és orvosi könyvek, a pedagógi- 
ai szakmunkák és az irodalmi művek meglehetősen egybehangzóan közve- 
títették a kiindulási korszakhatárként választott kora újkortól a legújabb 
korig azt a gondolatot, hogy a nők legfontosabb feladata a gyermekszülés 
és a gyermekek gondozása, nevelése, és azt, hogy egy nép, egy nemzet sor- 
sa (éppen emiatt) az anyák kezében van. Ez, a számos és igen különböző 
műfajú, zömmel férfiak által írt forrásból feltárható elgondolás olyan szá- 
zadokban volt uralkodó, amikor a nők számára alig, illetve csak jelentős 
erőfeszítések nyomán, a 1 9. század végére vált lehetővé a családi életen, a 
magánszférán túli szerepvállalás és önérvényesítés. 

A téma nemzetközi és hazai szakirodalma 

A nemzetközi kutatásokban az utóbbi évtizedekben számos olyan munka 
látott napvilágot, amelyek az anyai szerep különböző korokban és földrajzi 
területeken megragadható jellemzőivel, változásaival foglalkozik. Ez a té- 
materület részét képezi a család- és gyermekkortörténeti vizsgálódások- 
nak, és önálló, gender szempontú történeti elemzések is születtek az anya- 

ságról. Ezek közül az egyik legnagyobb hatású, kutatásokat inspiráló, 
ugyanakkor vitákat is generáló, magyar nyelven is kiadott mű Elisabeth 
Badinter L'amour en plus (Szeretet ráadásként) című, 1980-as könyve'. 
A szerző nem kevesebbet állít — zömmel franciaországi forrásokra támasz- 
kodva -, mint azt, hogy az anyai szeretet nem ösztönös, hanem változó és 
feltételekhez kötött. Műve második részében azt fejti ki, hogy az anyai sze- 
rep és az anyaság megítélése szempontjából a forradalmi átalakulást a 1 8. 
század utolsó harmada hozta el. Akkoriban szaporodtak meg azok a kiad- 
ványok Európa-szerte, amelyek a nők fő kötelességeként emelték ki a gyer- 
mekszülést, a gyermekekről való gondoskodást, a szoptatást. Véleménye 
szerint ennek a (férfiak által irányított) társadalom szempontjából a nép- 
ességnövekedés előmozdítása, így a gazdaság teljesítőképességének növe- 
lése volt a célja, míg a nők egyenlőségük valóra váltását és boldogságuk 
megteremtését remélték attól, ha „jó anyák" lesznek 2 . 

Badinterhez hasonló következtetésekre jutott a pszichológus Shari 
Thurer 3 , aki a kőkorszaktól napjainkig terjedően, történeti források és 
pszichológiai módszerek felhasználásával elemezte az anyaság és a szopta- 
tás históriájának „mítoszait". Nézetei szerint a klasszikus görög világ vagy 
a reneszánsz Itália korántsem jelentett „aranykort" a nők számára, és a 
forrásokat szemlélve arra jutott, hogy különböző korok férfiak által kreált 
ideáljai az anyák és gyermekeik szempontjából gyakran ijesztő tartalmakat 
hordoztak. A „jó anyáról" szóló elképzeléseket ő időről időre folytonosan 
változó, egymást követő mítoszoknak tartja. 

Az anyaság történetének feltárása más szerzők esetében is szorosan 
összekapcsolódik egyéb, a női viselkedésmódot befolyásoló tényezők feltá- 
rásának igényével. Gyakori például a külföldi szakirodalomban az anya- 
ság és a leánynevelés történetének együttes vizsgálata 4 , a nőideál, a fele- 
ség- vagy háziasszonyi szerep és az anyai feladatok összekapcsolódó jel- 



1 Badinter, Elisabeth: L'amour en plus. Paris, Flammarion, 1980. Magyarul 1.: A szerető anya. Az 
anyai érzés története a 17-20. században. Debrecen, Csokonai Kiadó, 1999. Artemisz Könyvek so- 
rozat 

2 Badinter: A szerető anya... i. m. 120-121 . o. 

3 Thurer, Shari L.: Myths of Motherhood. Hou! Culture ReinVents the Cood Mother. New York, 
Penguin Books, 1995. 

4 L. például: Burstyn, Joan: Victorian Edacation and the Ideál ofWomanhood. London, Croom Heím, 
1980.; 

lemzőinek feltárása 5 , a gyermekszülések és gyermekhalandóság, valamint 
a születésszabályozás adatait gyűjtő és feltáró elemzések jelenléte 6 , illetve 
a téma feminista irányzatok történetével kapcsolatba hozott áttekintése 7 . 
Az olyan, áttekintő igénnyel írott művek, mint Ann Allén legutóbbi mun- 
kája, a Feminism and Motherhood in Western Europe, J 890-1 970. The 
Maternal Dilemma 8 című könyv folyamatában és összefüggéseiben mutat- 
ják be több ország anyasággal, gyerekvállalással kapcsolatos eszményei- 
nek és tényeinek az alakulását. (Allén leginkább Anglia, Franciaország, 
Németország és Hollandia adatait vizsgálta, külön figyelmet fordítva a 
törvénykezés, az állampolgári jogok alakulására éppúgy, mint például az 
anya-gyermek kapcsolat pszichológiai megközelítésére.) A francia temati- 
kus nőtörténeti folyóirat, a Clio 2005-ben külön számot szentelt az anya- 
ság történetének, benne különböző történeti korok és földrajzi helyszínek 
bemutatását nyújtja 9 . Az anyaság olaszországi 10 és németországi" törté- 
netéről is olvashatunk elemzéseket. Az utóbbi években pedig több, az 
anyaság történetével foglalkozó tudományos tanácskozás is volt a világ- 



5 L. például: Jenkins, William D.: Housewifery and Motherhood: The Question of Role Change in 
the Progressive Era. In: Kelley, Mary (ed.): Woman's Being, Woman's Place: Female Identity and 
Vocation in American Hislory. Boston, G. K. Hall, 1 979.; Cogan, Frances B.: The All-American 
Girl: The Ideál o/Real Womanhood. Athens, University of Georgia Press, 1 989. 

6 L. például: Banks, J. A. — Banks, Olive: Feminism andFamily Planning in Victorian England. New 
York, Schokken Books, 1 964.; McLaren, Angus: Birth Control in Nineteenth Century England. 
London, Croom Helm, 1 978.; Soloway, Richárd Allén: Birth Control and the Population Question 
in England, 1877-1930. Chapel Hill, The University of North Carolina Press, 1982.; Lewis, 
Judith S.: In the Family Way: Childbearing in the British Aristocracy, 1 760-1860. New Brunswick, 
NJ., Rutgers University Press. 1 986. 

7 L. például: Antler, Joyce: Was She a Good Mother: Somé Thoughts on a New Issue for Feminist 
Biography. In: Harris, Barbara - McNamara, Jo Ann (ed.): Women and the Structure of Society: 
Selected Research fiom the Fiflh Berkshire Conference on the History of Women. Durham, Duke Uni- 
versity Press, 1984.; Allén, AnnTaylor: Feminism and Motherhood in Germany, 1800-1914. New 
Brunswick, NJ., Rutgers University Press, 1 99 1 . stb. 

8 Allén, Ann Taylor: Feminism and Motherhood in V/estem Europe, 1890-1970. The Matemal Di- 
lemma. Houndmills, Palgrave Macmillan, 2005. 

9 Maternité. Clio, 2005/1 1 . Sous la direction Thébaud, Francoise - Knibiehler, Yvonne. 
http://clio.revues.org/indexl427.html (A letöltés ideje: 2010.01 .15.) 

1 DAmelia, M. (ed.): Storia della maternita. Roma - Bari, Laterza, 1 991 . 

1 1 Allén, Ann Taylor: Feminism and Motherhood in Germany, 1800-1914. Brunsvick, NJ., Rutgers 
University Press, New 1 99 1 . 

ban, a spanyolországi Oviedóban például 2008-ban rendeztek nemzetkö- 
zi konferenciát erről a témáról 12 . 

Magyarországon több olyan tanulmány is született az elmúlt években, 
amelyek a 18-19. századi hazai nőtörténet forrásait elemezve az anyaság 
históriáját is érintik. Például ez a témája egyrészt László Zsófia 1 8. száza- 
di életvezetési tanácsadókönyveket elemző írásának 13 . Samu Nagy Dáni- 
el pedig tanulmányában 14 főként levelekre támaszkodva dolgozta fel az 
1 825-ben született König Róza anyaságának - sok tragédiával terhelt - 
élményeit. 

Gazdasági-demográfiai változások 

az anya- és gyermekkultusz 18-19. századi 

kibontakozásának hátterében 

Az ipari fejlődés és a kibontakozó kapitalizmus, illetve az azzal kapcsolat- 
ban álló népességnövekedés mint fő mozgatórugók ott álltak a 1 8- 1 9. szá- 
zad fordulóján a gyermekek felé fordulás és az anyaság kultuszának kibon- 
takozása hátterében. A korszak látványos népességszám-emelkedést ho- 
zott, amit számos európai országban a 1 8. század végétől mind pontosab- 
bá és rendszeresebbé váló népesség-összeírások (népszámlálások) látható- 
vá is tettek. A gazdaságtan és a demográfiai változások kutatói szerint nem 
egykönnyű eldönteni, hogy az ipari fejlődés és a piacgazdaság kiépülése 
vezetett a növekvő népességszámhoz, vagy ellenkezőleg: a piacgazdaság 
kialakulását éppen a növekvő népesség ellátásának igénye okozta, vagy 
mindkét jelenség egyszerre, egymással szoros kapcsolatban állva volt ok és 
eredmény is 15 . 

1 2 Maternidades: Discursos y prácticas. XIV. Coloquio Internacional de AEIHM - 1. Coloquio Inter- 
nacional de Grupo Demeter, Oviedo, 2008. nov. 6-8. 
http://www.aeihm.org/seminarios/index.htm (A letöltés ideje: 2009.05.16.) 

1 3 László Zsófia: „Aszszony-népmek meg-kivántató tudomány... " Női életvezetési tanácsadókönyvek a 
18. századi Magyarországon. In: A nők világa. Művelődés- és társadalomtörténeti tanulmányok- 
Szerk.: Fábri Anna - Várkonyi Gábor. Budapest, Argumentum, 2007. 227-245. o. 

1 4 Samu Nagy Dániel: König Róza, a feleség, a családanya és a dolgozó nő. In: Steinert Ágota (szerk.) : 
Évek és színek- Tanulmányok Fábri Anna tiszteletére hatvanadik születésnapja alkalmából. Buda- 
pest, Kortárs Kiadó, 2005. 41-49. o. 

15 A kérdés összefoglaló leírását 1.: Worster, Donald: A népesedés és kapitalizmus történetéről. In: 
A Föld határai, Cambridge, Cambridge University Press, 1 988. Az esszé digitális, magyarra fordí- 
tott változatát 1.: http://bocs.hu/ford/bocsf7.htm (A letöltés ideje: 2009. 11.11.) 

Az állam gazdagodását, a társadalom jólétét már a 1 7. században szü- 
letett merkantilista írásművek is kapcsolatba hozták a népesség növekedé- 
sével. Az angol Sir Wilíiam Petty (1623-1687), John Locke 
(1632-1704), Sir William Temple (1628-1700), Charles Davenant 
(1636-1714) s a német Hermann Conring (1606-1681), Veit Ludvig 
von Seckendorff (1 626-1 692), Johann Joachim Becher (1 625-1 685) és 
más írók műveikben tudományosan próbálták igazolni „a nagyszámú né- 
pesség állami, politikai és főleg gazdasági előnyeit." 16 A fiziokrata szer- 
zők többsége hasonlóan gondolkodott, ám a 18. században egyes szerzők 
már a túlnépesedés veszélyeire is figyelmeztettek. A kor jogi, politikai 
alapműveinek megalkotói, mint például a francia Montesquieu vagy az 
amerikai Franklin (1 706-1 790), a német Möser (1 720-1 794) sem nél- 
külözték műveikben a népesedés-elméletek kifejtését. Ebben az időben, 
1 776-ban jelent meg a skót Adam Smith ( 1 723- 1 790) nagy hatású köz- 
gazdasági műve, az An Inquiry intő the Nature and Causes oflhe Wealth of 
Nations (Vizsgálódás a nemzeti gazdagság természetéről és okairól) című 
munka 17 , amely az első rendszerezett gazdaságtudományi összefoglalás, 
és a nyugati világ egyik legnagyobb hatású könyveként tartják számon a 
kutatók. Smith szerint a nemzetek gazdagodásának alapja a munka, a 
népszaporulat pedig a rendelkezésre álló élelmiszerek és munkaerő-szük- 
séglet függvénye. 

A 18-19. század a népességelméletek egész sorának megszületését 
hozta, amelyek közül talán a legnagyobb hatású Malthus koncepciója. 
Malthus ( 1 766- 1 834) - olyannyira támaszkodott számos elődje népese- 
désről vallott nézeteire, hogy egyesek szerint nem is lehet önállónak tekin- 
teni gondolati rendszerét - sok kortársával ellentétben úgy gondolkozott, 
hogy a népesség szaporodása egyenesen gátolja az emberiség (a nemze- 
tek) gazdagodását és boldogságát. 18 Ezzel kapcsolatos gondolatait 
1 798-ban megjelent (Tanulmány a népesedés törvényéről) című, óriási 



1 6 Kovács Gábor: A népesedés elmélete. Debreczen, Hegedűs és Sándor Könyvkiadóhivatala, 1 908. 
Társadalomtudományi és gazdaságtörténeti kutatások IV. Sorozatszerkesztő: Mandelló Gyula. 
12.0. 

1 7 A mű korai magyarországi kiadása: Smith, Adam: Vizsgálódás a nemzeti vagyonosság termeszeiéről 
és okairól, (Enyedi és Pólya fordítása) II. kiadás. Budapest, 1899.; Legújabb amerikai kiadása: 
Smith, Adam: Wealth of Nations. New York, Cosimo Inc, 2007. 

18 Malthus, Thomas Róbert: Tanulmány a népesedés törvényéről. Budapest, 1902. Nemzetgazdasági 
írók tára. 

hatású művében fejtette ki. Szerinte az emberiség lélekszáma - ha nem 
akadályozza semmi - geometriai (exponenciális) , míg a rendelkezésre álló 
élelmiszerek mennyisége csupán aritmetikai haladvány mintájára szaporo- 
dik. Ez annyit tesz, hogy „Az emberiségnek tendenciája van az élelmisze- 
rek mértékén túl való szaporodásra". 19 Malthus elmélete (mely itt csupán 
érintőlegesen került említésre) egyik 20. század eleji hazai elemzője, Ko- 
vács Gábor szerint „a rokon- és ellenszenvnek éppen olyan sokfajta meg- 
nyilvánulását keltette maga után előbb az angol, majd más népek politiku- 
sai körében, akik a szegényügyi törvényhozással foglalkoztak, mint 
amennyire vele egyező nézeteket és vele szembenálló fejtegetéseket hívott 
egymással csatára azok körében, akik a népesedés kérdését egyedül és 
tisztán a gazdaságtani elmélet szempontjából vizsgálták." 20 

Franciaországban is szerzők egész sora foglalkozott a népesedés kérdé- 
sével, és némelyek - mint például az emberiség hajnalát a francia forrada- 
lomban meglátó 21 Jules Michelet az 1 854-ben megjelent Les femmes de la 
Révolution (A nők a forradalomban) művében - összekötötték a téma 
vizsgálatát az anyaság és a nők helyzetének tárgyalásával. Michelet szerint 
a népesség 1 8. század végi növekedése például egyértelműen összefüggés- 
be hozható Rousseau filozófiai gondolataival, aki az anyaság természetes 
megélésére tanított, illetve a szalonok hasonló szellemiségével. 22 Michelet 
szerint a család lelke a nő, és a francia társadalom akkor újul meg, ha a tár- 
sadalmi rétegek között „vegyes" házasságok jönnek létre, a fiatalemberek 
minél korábban és egészséges nőkkel házasodnak - akár a társadalmi 
helyzetüket tekintve alattuk álló nőket választva is feleségnek. 



1 9 Idézi: Kovács Gábor: A népesedés elmélete... i. m. 23. o. 

20 Uo.29.0. 

2 1 Miskolczy Ambrus: Jules Michelet, a próféta és a tanár. Aetas, 1 999. 1 -2. sz. 
http://www.aetas.hU/1999_l-2/lh-14.htm#P3276_91 1 189 (A letöltés ideje: 2010.01.09.) 
Michelet, Jules: Les femmes de la Révolution. Paris, Adolph Delahays Ed., 1 855. 1 1 . o. 
(Megjegyzés: kutatásaink során a mű második kiadásának google.books-ban közzétett elektronikus 
(fotózott) változatát használtuk.) 

Hazai vélemények az anyai szerepről és 
gyermekvállalásról a 17—19. században 

Az anyaságról sokféle forrás tudósít az újkori Magyarországon, kezdve a 
kora újkori előkelő hölgyek tollából való levelektől a 1 9-20. század fordu- 
lójának gazdag sajtóanyagáig. Feldolgozásaink során fontosnak tartjuk azt 
a szemléletet, amit Péter Katalin saját gyermekség- és nőtörténeti kutatá- 
sai alapján kiemelt az anyaság, az anyai érzés története vonatkozásá- 
ban. 23 Nevezetesen azt a véleményét, hogy nem tartható az, a történetírás- 
ban az 1 980-as évekig széles körben elterjedt gondolat - amelyet ő az Eu- 
rópa-centrikus, evolucionista szemlélet következményének tart -, amely 
szerint a felvilágosodás kora előtt mások, kevéssé erősek voltak az anyai ér- 
zelmek. 24 Saját, a 1 8. századi előtti korokkal kapcsolatos nő- és gyermek- 
ségtörténeti kutatásaink 25 is azt erősítik meg, hogy különböző történeti 
korszakokban és földrajzi területeken, más és más társadalmi és kulturális 
környezetben is évezredek óta meghatározó és a forrásokban többé-kevés- 
bé meg is ragadható, erős érzelmekről van szó az anya- (szülő-) gyermek 
kapcsolatban. Az azonban vitathatatlan, hogy az írott források korábban 
sosem látott számban éppen a 1 8. századtól kezdve születtek az anyai fel- 
adatokról, a kisgyermekápolás és nevelés korszakban helyesnek tartott 
módszereiről, tartalmáról, és maga a gyermekszülés fontos értékké vált a 
felvilágosodás kori európai (nyugati) környezetben. Hazánkban több, ez- 
zel a témával (is) foglalkozó munka valamely külföldi könyv átdolgozása 
volt, és jellemző az is, hogy irodalmi művek (például költemények) részle- 
tei vagy prédikációk szóltak az anyai feladatok jelentőségéről. 



23 L. erről például: Péter Katalin: Házasság a régi Magyarországon. 16-17. század. Budapest, L'Har- 
mattan, 2008. 1 6. o. 

24 Vö.: Badinter és Thurer fentebb idézett műveivel! 

25 L. például az alábbi művek vonatkozó részeit: Kéri Katalin: Holdarcú, karcsú ciprusok- Nők <* közép- 
kori iszlámban. Budapest, Terebess Kiadó, 2003; Uő.: La mujer azteca. In: Iberoamericana Quinqu- 
eecclesiensis 2. Eds.: Ferenc Fischer, Gábor Kozma, Domingo Lilón, Pécs, Universidad de Pécs, 
Centro Iberoamericano, 2004. 537-554. o. Uő. (szerk.): Anyaság című fejezet In: Tollam szivár- 
ványbamártom... Források az európai nőtörténet köréből az ókortól a 20. századig. Budapest-Pécs, 
NKA, 1999. http://kerikata.hu (A letöltés időpontja: 2012.12.01.).; Uő.: Gyermekkortörténet 
Spanyolországban. Iskolakultúra, 2004/10. 84-94. o. stb. 

Első hazai forrásaink közül kiemelkedik Pázmány Péter a keresztény 
lány helyes neveléséről írott prédikációja. 26 Ebben kiemelte az anyák nagy 
felelősségét a gyereknevelést, a szoptatást illetően. Ez utóbbiról - hasonló- 
an az őelőtte élt ókori és középkori szerzők nagy részéhez 27 - Pázmány 
sem egyszerűen csak azt gondolta, hogy a táplálás a funkciója, hanem meg 
volt győződve róla, hogy a tejjel az erkölcsök is átszivárognak az 
újszülöttbe. 

Szintén a témával kapcsolatos kora újkori forrásszövegek közül való 
Kolosi Török István 1 630-ban Kolozsváron megjelent, a nőket dicsérő 
költeménye. Ebben az anyaságról az unitárius költő az alábbiakat írta a 
9., A procreatione prolis című részben: 

„53. Aszszonynak fövebb tiszti méhében fogadni, 
Az fogadót magzatot hiven oltalmazni, 
Ezértis szoktak többen hasonlókká lenni, 
Az Annyokhoz, á kiknek méhekböl iöttek k i. 

54. Innét esik gyakorta Anya ha goromba, 
Fia vagy Leányais lészsz néki ostoba, 

Ha penigh vagyon annak esze s-okossaga, 
Részes lészen fiais ez sz§p aiándékba. 

55. Ellenbe ha az Atyák eszesek és böltsek, 
Gyakortább ö gyermekek lesznek esztelenek, 
Ha peniglen esznélkül azok szűkölködnek, 
Tsak Anya legyen eszes bölts magzatok lesznek. 

56. Azért szeretik inkább Anyák gyermekeket, 
Mert tudgyák és ismerik mint saiát véreket, 
Értik azokban lenni nékik töb részeket, 

Hogy sem mint az Atyáknak, mert ök szülték őket. 



26 Mint kell keresztyén leányt nevelni? In: Pázmány Péter válogatott munkái. Budapest, Lampel R. 
Könyvkereskedés, é. n. 267. o. (Remekírók képes könyvtára) 267-272. o. 

27 L. a témáról a máig egyik legátfogóbb művet: Fildes, Valerie: Weí nursíng: a historyfrom antiquity to 
the present. Oxford, Blackwell, 1 988. 

57. Gyermekekis ez okon kedvelik Annyokat, 
Legh nagyob indulattal hogy sem az Attyokat, 
Az természet tanittya hogjr sok fáydalmokat, 
Szenvettek ö érettek ménekben kínokat." 28 

Az anyatejes táplálás jelentőségét több versszakon át dicsőítette Török Ist- 
ván. 

Ugyancsak a 17. században, költeménye utolsó versszaka szerint 
1 689-ben íródott Felvinczy György már említett költeménye a jó gazd- 
asszonyról. Ennek két szakasza, a 78. és 79. szól az anyák nevelési felada- 
tairól, egyértelműen az ő kötelességükként megjelölve a gyermekek nevelé- 
séről való gondoskodást, főként a lányok esetében. Ez utóbbiakkal kapcso- 
latosan a szerző azt írta, hogy folyamatosan felügyelni kell rájuk az édes- 
anyáknak, és munkára kell nevelni őket, hogy sohase legyenek restek. 
A nevelésről általában pedig a költeményben ez, az intézményesült neve- 
lés melletti meglepően elkötelezett kijelentés áll: 

„Gyermeki ha vannak, Edgyikét is annak, Nem hadgya tudatlanul: 
Ha talál Ischolát, Nem szánnya a' Summát, Nem neveli parasztul: 
Nem tartya csak othon, Hanem vagy szeget von, vagy emberséget ta- 
núi." 29 

Orczy Lőrinc csaknem évszázaddal később, 3 760-ban született, A' ma- 
gyar szépekhezz című költeménye találó és kifejező leírását adja a „szorgos 
anyákkal" kapcsolatos korabeli hazai elképzeléseknek. Ebben a költő az 
alábbiakat írta: 

„Dítsérem, szeretem én azon Szépeket, 
Kik tudnak nevelni Isteni Képeket, 
Világnak, Királynak adnak Tsemetéket, 
'S ezeknek példásan tesznek jó letzkéket..." 30 



28 Kolosi Török István: Az aszszonyi-nemnek nemességéről, méltóságáról és ditsiretiről való rythmusok. 
Kolozsvár, ! 630. In: Régi magyar költők tára XVII. század 4. Az unitáriusok költészete. Sajtó alá 
rendezte: Stoll Béla, Tamócz Márton és Varga Imre. Budapest, Akadémiai Kiadó, 1967. 
457-483.0. 

29 Felvinczy György: A' jo gazda-aszszonynak dicsireti. In. Régi Magyar Költők Tára. XVII. század 
13. Budapest, Akadémiai Kiadó, 1 988. 1 22. o. 

30 Orczy Lőrinc: A' magyar szépekhezz. (részlet) 1760. 

Az anyasággal kapcsolatos egyik legfontosabb újkori forrás a hazai iroda- 
lomban Bessenyei György 1 777-ben megjelent Anyai oktatás című köny- 
ve 31 . A szerző ebben a műben többféle szempontból is leírta az anyai sze- 
rep jellemzőit és az édesanyák feladatait. Angol és francia olvasmányaitól 
elrugaszkodva (amelyekben apa, és nem anya szerepelt a levelek írója- 
ként) a magyar szerző egy „anya" kezébe adta a tollat, akinek a levelei - 
áttételesen - mutatják, hogy mennyi gondot, feladatot jelent egy (le- 
ány)gyermek nevelése. Az írásmű számtalan olyan részletet tartalmaz, 
amelyek kiemelik az anya gyerekgondozásban, nevelésben betöltött szere- 
pének fontosságát, tulajdonképpen azt, a korszakban gyakran hangozta- 
tott véleményt, hogy szerepe, hatása fontosabb, nagyobb, mint az apáé. 
Bessenyei nem hallgatta el az anyává válással járó testi-lelki megpróbálta- 
tásokat sem. A MII. levélben ezt a gondolatsort címezte Klarissának: 
„Ah, mennyi fájdalmat, mennyi rettegéseket szenvedünk érettetek! 
Mennyi titkos nyögéseket kell szenvednünk, míg gyenge testeteket kebe- 
lünkbe hordozzuk, rettegvén szivünkbe születtetéseteknek kétséges napjá- 
tól. Édes, keserves nap, micsoda hányattatásban nem hozatik veled egy 
szülő anya, ki törődött szívének felével örömét várja, felével pedig utolsó 
szerencsétlenségét rettegi." 32 

1 790 tavaszán Verseghy Ferenc, a magyar jakobinus mozgalom kiemel- 
kedő alakja - a Claud Francois Xavier Miliőt (1 726-1 785) francia törté- 
nész által írt történelemkönyv általa lefordított magyar kiadásának 33 elején 
-jelezte, hogy Miliőt munkáját A magyar asszonyi nemzethez, úgymint a 
haza-gyermekek nevelőjéhez címezi. O is úgy látta, hogy a szoptatás és az 
anyai felügyelet mellett való nevelés kiemelten fontos, és ajánlásában a 
spártai anyákat hozta fel példának, utalva rá, hogy erős gyermekeket csak 
erős asszonyok nevelhetnek. 



3 1 Bessenyei György: Anyai oktatás. Szerk. Vajthó László. H. n. (Budapest), Királyi Magyar Egyete- 
mi Nyomda, é. n. (1932) Magyar Irodalmi Ritkaságok 15. sz. 

32 Uo. 73.o. 

33 A világnak közönséges története. Irta frantzia nyelven Abbás Miliőt Ur, a Iugdunumi academiának 
tagja. Első kötet: A' régi nemzetek. Hely nélkül [Pest] , 1 790. 

(Megjegyzés: Miliőt 1 772-73-ban Leidenben megjelent eredeti könyveinek címe: Eléments d'histoire 
générale. Histoire ancienne. I-IV. Eléments d'histoire générale. Histoire modemé. I-V.) 

1 79 1 -ben kelt Komáromban Perlaki Dávid ( 1 754- 1 802) evangélikus 
esperes könyve 34 , amelynek gondolatait a szerző saját bevallása szerint 
külföldi könyvekből is merítette, mégpedig úgy, hogy az azokban talált 
szövegeket „szorosan se nem fordítottam, se mellette mindenekben meg 
nem maradtam" 35 . A könyvön érezhető Rosenmüller hatása, és a szerző 
maga említi elődei közül több neves pedagógiai gondolkodó alakját, akikre 
támaszkodott, például Locke, Rousseau, Fénelon, Rochow, Felbiger 
vagy Basedow nevét. Ez a mű, melyet Fehér Katalin „pedagógiaelméleti 
irodalmunk egyik korai, és igen becses darabjának" 36 nevezett - több 
olyan tanácsot is tartalmaz, amelyeket a szerző az anyáknak címzett. 
Több kortársához hasonlóan Perlaki felhívta a figyelmet a szoptatás 
fontosságára, és a kicsi gyermekeknél a szeretetteljes, de következetes 
(anyai) nevelés jelentőségére. 

A 1 8. század közepétől kezdve mind több és több, gyermekváráshoz és 
szüléshez, a csecsemőgondozáshoz, szoptatáshoz és gyerekneveléshez ta- 
nácsokat adó, az anyai szerepre felkészítő és ahhoz segítséget nyújtó, fő- 
ként orvosi könyv is született Magyarországon is. Kiss József fentebb idé- 
zett katekizmusa 37 egész szövegén végigvonul ez a téma, és a III. fejezet- 
ben külön is kifejtésre kerül a gyermekápolás és -nevelés. A szerző a pólyá- 
zástól a járástanításig minden lényeges kérdést érintett, hangsúlyozta a 
gyermek mint önálló lény fontosságát, a szülői odafigyelés, a tisztaság, a 
mozgásszabadság kiemelkedő szerepét. Fellépett a gyermekmunka, a 
gyermekbántalmazás ellen, és külön részeket szentelt az iskolába járás 
méltatásának, az iskolaépülettel szemben támasztott egészségügyi követel- 
mények részletes kifejtésének. 

1802-ben látott napvilágot Zsoldos János (1767-1832) Veszprém 
megyei főorvos nőgyógyászati könyve, azAszszony orvos, amelyben a női 
betegségek leírása és gyógymódja ismertetése mellett hosszas részeket 
szentelt a várandósság, a szülés és a gyermekágyas időszak, illetve szopta- 
tás témájának is. A szoptatásról másokhoz hasonlóan úgy gondolkodott, 

34 Perlaki Dávid: A ' gyermekeknekjó nevelésekről Való rövid oktatás, mellyet a ' szüléknek és gyermek ta- 
nítók ' s nevelőknek kedvekért összve szedegetett... Komárom, Weber Simon Péter Nyomdája, 1 79 1 . 

35 Perlaki i. m. I. 9. o. 

36 Fehér Katalin: Első magyar nyelvű pedagógiai kézikönyvek. Könyv és Nevelés, 2001 . 1 . 
http://www.opkm.Wkonyvesneveles/2001/l/cikkl2.html (A letöltés ideje: 2010.01.25.) 

37 Kiss József: Egészséget tárgyazó katechismus a ' köznépnek és az Oskolába járó Gyermekeknek számá- 
ra, Hogy tudhassák Egésségjeket betsülni és őrizni. Sopron, 1 794. 

hogy az az édesanya feladata, és csak akkor szabad dajkára bízni, ha vala- 
mi miatt nem tud szoptatni a nő. A dajkákról ő is úgy vélte, hogy megvá- 
lasztásuk csak igen körültekintően történhet, mert testi és jellembeli tulaj- 
donságaik átszivárognak a tejjel a gyermekbe, és ezt abból a tanításból ve- 
zette le, hogy az ember temperamentuma az elfogyasztott ételektől függ. 
Sok elődjéhez és kortársához hasonlóan óvott a beteges és erkölcstelen 
szoptatóasszonyoktól, és többek között az alábbi példát hozta: „Hogy a' 
gyermekek dajkáik' nyavalyáit bé-szivhattyák arra példát a' mai Világba 
keresnem nem-is szükséges, minthogy kivált népesebb Városokban már 5. 
's 6. esztendős gyermekek közt nem ritkaság frantzuból eredt nyavalyáso- 
kat, idő nap előtt bujálkodókat látni..." 38 

Ugyancsak 1 802-ben Ory Fábián László átültetésében jelent meg Po- 
zsonyban Christoph Wilhelm Hufeland (1762-1836) könyve 39 , Az 
anyákhoz valójótanács a gyermek testi nevelésének nevezetesebb pontjairól 
címmel. A fordító munkáját egy édesanyának, Nagyajtai Cserei Ilonának 
(idősebb Wesselényi Miklós feleségének) ajánlotta. 

A reformkor hazai sajtójában is gyakran foglalkoztak a cikkírók azzal a 
kérdéssel, hogy milyen is a jó anya, melyek a legfontosabb feladatai gyer- 
mekei nevelése, ápolása vonatkozásában, és megfogalmazódott az a kér- 
dés is, hogy hogyan lehet a leányokat anyává nevelni, azaz az anyasághoz 
tartozó feladatokra a lányokat már gyerekkoruktól kezdve felkészíteni. 
1825-ben a debreceni református főiskolán tartott székfoglaló beszédé- 
ben 40 Zákány József (1 785-1857) a nevelésről szólva azt mondta, hogy 
annak feladata elsőként az édesanyákra hárul, akik csak akkor nevelhetik 
jól gyermekeiket, ha műveltek, és nem csak „iminnen-amonnan összekap- 
kodott nyelvbeli, muzsikai, asszonyi munkai kevés esméreteket" kapnak. 
Több kortársához hasonlóan a neveléstan professzora is kritikával illette a 
lánynevelést, és fontosnak vélte annak megreformálását. 



38 Zsoldos János: Aszszony orvos, mellyben a' szüzeknek, a' házas, terhes, szülő, szült, és koros aszszo- 
nyoknak nyavalyáik adattatnak elő. Győr, 1802. 401 . o. 

39 Eredetileg: Hufeland, Christoph Wilhelm: Cuter Rath an Mutter über die wichtigsten Pankte der 
physischen Erziehung der Kinder in den ersten Jahren. Berlin, 1 799. 

40 Zákány József: Rövid beszéd, melyet a nevelés tanító-széke legelső megnyitása alkalmatosságával hi- 
vatalába való beállíttatásakor tartott a helv. vallást tartók debreczeni nemes collegiuma oratóriumában 
Nov. 13. napján 1825. Debreczen, 1825. (Megjegyzés: A művet elemezte: Pukánszky Béla: Egy fe- 
ledésbe merült magyar pedagógus - Zákány József (1 785-1 856) kísérlete az első magyar nyelvű ne- 
veléstudományi rendszer megteremtésére. Pedagógiai Szemle, 1984. 1 1 . sz. 1099-1 105. o.) 

Staut József főhadnagy egy pár évvel később publikált írásában nagyon 
hasonló gondolatokat fejezett ki, mikor úgy fogalmazott, hogy az anyák 
feladata kiemelkedő, hiszen messzebb terjed a hatása, mint általában gon- 
dolják, különösen leánygyermek tekintetében. Szerinte „mindennemű 
gondolkozás mód, minden esméret, minden oktatás végetlen gyökeret ver 
a leány' szívébe, mellyet az anya közöl véle, 's gyönyörű gyümölcsöket ho- 
zand." 41 Figyelmeztetett azonban arra, hogy a fő az erényes életre nevelés, 
az arra való szoktatás, hogy a leány a neki kijelölt korlátok között marad- 
jon, „mert semmi sincs nevetségesebb, mint azon aszszony-személy, ki olly 
rollét akar játszani, melly mind természettől, mind rendeltetésétől ide- 
gen." 42 A korszakban - hasonlóan, mint a történelem során annyiszor, a 
1 8. századtól pedig különösen gyakran - folyamatosan taglalták a lapok 
azt a kérdést is, hogy szabad-e, vagy milyen esetben a gyermekek táplálá- 
sát dajkákra bízni. A Felső Magyar Országi Minerva egyik 1 830-as szá- 
ma például azt írta, hogy az a rossz szokás harapódzott el Magyarorszá- 
gon is, hogy egyre több nő fogad szoptatós dajkát a csecsemője mellé akkor 
is, ha ezt nem indokolja semmi, sokaknál ez a jó vagyoni helyzet kifejező- 
dése, és már a „kalmárnak és mesterembernek" is dadát kívánnak. A szer- 
ző szerint ez nem helyes, hiszen „az anyák, midőn gyermekeik szoptatásá- 
nak terhe alól magokat könnyen felszabadítják, eggyik legszentebb s' 
ollyan kötelességöket hágják által, mellyet a' Teremtő maga mélyen beol- 
tott szívökbe". 43 Csakúgy, mint sokan az ókori görög és római szerzők kö- 
zül 44 , a cikkíró is „több mint hihető"-nek tartotta azt, hogy a dajka jelleme 
is átszivárog a tejjel a gyermekbe, már csak ezért is elvetendő a dajkák 
alkalmazása. A jó anya tehát szerinte feltédenül az a jellemes, odaadó 
asszony, aki a gyermekét maga szoptatja. 

A Fillértár című újság egyik 1 834-es azt taglalta, hogy milyen nagy be- 
folyással vannak az édesanyák fiaik jellemének alakulására. A cikkíró sze- 

4 1 Staut jó'sef: Egy két szó a' Nevelésről. Felső Magyar Országi Minerva, 1 830. Aprilisz II. k. 4. füzet 
48.0. 

42 Uo.48.0. 

43 A' szoptatós dajkák ellen. Felső Magyar Országi Minerva, 1 830. Juniusz II. k. 6. füzet 220. o. 

44 L. erről részletesen: Fildes, Valerie: Wet nursing... i. m.; Lloyd deMause: Sending to a wet nurse as a 
delegateofthedestructivegrandmother. In: Uő: The Emotional Life of Nations. New York, Karnac 
Books, 2002. 320-326. o.; Fildes, Valerie: The Culture and Biology of Breastfeeding: An Histori- 
cal Review of Western Europe. In: Stuart-Macadam, Patrícia - Dettwyler, Katherine A. (eds.): 
Breastfeeding. Biocultural Perscctives. New York, Aldine de Gruyter, 1995. 101-126. o. 

rint nem csak az apák, de az anyák is sokat tehetnek azért, hogy gyerme- 
kük csendes, meggondolt, jámbor és jó erkölcsű ember legyen, sőt, fiúk 
esetében az anyai hatás még fontosabb. A szerző ezt így foglalta össze: „ 
(az anya) soha ne feledkezzék arról, mennyi jót eszközöl gyermekeiben, 
jelesen a' fiúkéban, saját ájtatos életpályája, iparja, rendszeretete, csinos- 
sága 's takarékossága; mert a' fiú anyjához inkább szít mint apjához; 
amannak szelíd módja jobban hat sebes érzetire, 's fékezi vad szenvedé- 
lyit; tanácsa, vigasztalása, intése mély gyökeret ver szivében, 's nem felejti, 
mit javára mond 's teszen." 45 Kiemelkedő példaként Mátyás király, Goet- 
he és Klopstok esetét említette, akikre az édesanyjuk (utóbbira a nagyany- 
ja) tett jelentős hatást nevelkedésük során. Ugyanez a lap egy későbbi szá- 
mában azt írta, hogy az anyai hivatás a legnagyobb dolog a világon. 
„Az emberiségnek egyetlenegy tökély adatott 's ezzel csak a' nő bír, mert 
az a' tökély az anyai szeretet. Ez valódi szikrája az Istenségnek, mert min- 
den haszonleséstől és önségtől ment. Hasonlít az anyai szeretet azon férjfi- 
hoz, ki tölgyet ültet; ő ennek árnyában alig ha fog nyugodni, de a' tölgy 
megnő 's diszesíteni fogja az Isten' földét..." 46 Az anyai szerepet a szerző 
tehát az isteni teremtés részeként, legmagasztosabb feladatként láttatta, és 
az írás végén ezt nevezte a nő valódi rendeltetésének. 

Ekkoriban írta Nőjogtan című művét a sárospataki Nyíri István. Ennek 
22-25. §-a a szülők kötelességeiről szól. Ez, kora több más írásától eltérő- 
en, a gyermekek táplálását és felnevelését a szülőpár feladataként említi. 
Utalt rá, hogy ha csak „hideg okoskodás" alapján kellene dönteni, akkor 
az apák könnyen a nők kötelességei közé sorolnák a gyermek táplálását, 
márpedig az mindkét nembelieknek feladata. Természetesen elismerte, 
hogy az édesanya szülés után olyan szeretetet érez ösztöneiből fakadóan a 
csecsemő iránt, hogy arról gondoskodik, és ez akkor is megtörténik, ha 
dajkát fogad mellé, nem csupán ha ő maga szoptatja. 47 A férj pedig szerin- 
te már csak azért is gondoskodni fog a gyermekéről, mert az „szeretett nő- 
jéhez tartozó", és mert látta, milyen szenvedéseken ment át az asszony, 
mire a kicsi megszületett. „És mivel az ember minden tárgyat érteni, azok- 

45 Az anyák' befolyása fiaik' gondolkozásmódjára. Fillértár, Pozsony, 1 834. 1 . évf. Mártius 8. 1 1 . o. 

46 Gondolatok a házas életről. Fillértár, Pozsony, 1 834. 1 . évf. November' 1 . 279. o. 

47 Nyíri ístván: Nőjogtan. A' szépnem' természeti jusainak alaptudománya. Második Osztály. A' 
Nyelvtudományi, Philosophiai és Történetirási Osztályok értekezései. 1834-1836. In: A Magyar 
Tudós Társaság Évkönyvei. Harmadik kötet. Budán, A' Magyar Királyi Egyetem' betűivel, 1857. 
121.0. 

ra értelmét fordítani, 's vélek úgy bánni igyekezik, mintha azokkal értelmét 
közölni akarná: következik, hogy a' szülék, magokhoz hasonló kisdedök- 
kel természet szerint úgy fognak bánni, mint értelmesíthetővel. Es így őket 
értelmességre nevelik." 48 Kiemelte, hogy a szülőknek nem csak kötelessé- 
geik, de jogaik is vannak a gyermekekkel kapcsolatosan, és szerinte éppen 
ez is alátámasztja, hogy az apáknak is gondoskodniuk kell utódaikról, hi- 
szen ha nem tennék, a velük kapcsolatos jogok is csak a feleségüket illet- 
nék. Nőjogi szempontból igen korán fogalmazta meg azt, hogy a házasság- 
kötés - mivel nem „állati indulatok' kielégítése", hanem „emberi szerke- 
zet" - olyan jogi lépés, amely nem teszi lehetővé azt, hogy egyik fél a másik 
jogaival visszaéljen. Igen korszerű módon fejtette ki azt, hogy a társada- 
lomnak- ahhoz, hogy „népesedését fenntartsa" - törvényekkel kell garan- 
tálni a szülés segítését és magát a gyermeknevelést. Ez utóbbit úgy, hogy ki 
kell mondani ,,a' szüléi nevelés' kötelességét mind a' két szülékre nézve", 
és síkra szállt amellett is, hogy a törvényhozóknak kötelességük ,,a' szülék- 
nek gyermekeiktől akármi szín alatt való megfosztásait teljes erővel meg- 
akadályoztatni" 49 . 

Nyíri István értekezésének alapgondolata (vagyis mindkét szülő gyer- 
meknevelési felelőssége) azonban szinte egyedülálló a korszak hazai iro- 
dalmában. Mint a korábbi évszázadokban, a reformkor legtöbb kútfőjé- 
ben is az szerepelt, hogy a gyermek táplálása és nevelése (legalább is ki- 
sebb korában) az anyák dolga. 

Herepei Gergely református lelkész egy halotti beszédében - kiemelve 
az édesanyák óriási társadalomformáló szerepét - 1 836-ban azt fogal- 
mazta meg, hogy „az anya a serdülő emberiségnek hazája, oskolája, világa 
s mindene", és síkra szállt az anyák műveltsége, jellemnevelő feladatai 
mellett éppúgy, mint az anyatejes gyermektáplálás mellett. Kifejtette azt 
is, hogy mindennek érdekében másfajta leánynevelésre, nőnevelő intézetek 
felállítására van szükség, mert ez a családoknak és az egész hazának is ér- 
deke. 50 SchoepfMérei Ágoston (1805-1858) is hasonlóan vélekedett egy 
1844-es röpiratában, és gyermekorvosi tapasztalataiból (sok beteg kisgye- 



48 Uo. 122. o. 

49 Uo. 123. o. 

50 Idézi: Fehér Katalin: „Neveljünk polgárokat!" Nyilvánosság és nevelés a reformkorban. Budapest, 
OPKM, 2006. 31.o. 

rek szomorú példájából) merítve szorgalmazta a leendő anyák testi nevelé- 
sét. O is kifejtette, hogy ha az anya egészséges, akkor a kisdedek legjobb 
tápláléka az anyatej. 51 A reformkori Magyarországon számos olyan egy- 
házi prédikáció is megjelent nyomtatásban, amelyek az édesanyák felada- 
tairól szóltak. 

Az anyai hivatás magasztalása és a gyermeknevelési feladatok taglalása 
az 1 848-49-es szabadságharc bukása utáni időszakban sem hiányzott az 
újságok hasábjairól, a beszédekből és röpiratokból, és alapvetően a szem- 
lélet sem változott, csak a hangnem. Vagyis: a gyermekek ápolását, nevelé- 
sét (ez utóbbit a lányok esetében kiemelten is) a szerzők többsége az édes- 
anyák feladatának tartotta, és mindezt még emelkedettebb, még hazafia- 
sabb módon tárgyalták, mint 1 848 előtt. A reformkorhoz hasonlóan, még 
annál is inkább a rezignált korszakban többen a magyar anyákat tartották 
képesnek arra, hogy megmentik és felemelik a nemzetet. A Családi La- 
pok című újság 1 852-es indulásától kezdve fontosnak tartotta, hogy az 
anyai hivatásról, az anyák nevelési feladatairól szóljon. Szabó Imre 
( 1 8 1 4- 1 88 1 ) Anyai emlék címmel közölte akkor készülő, A falu őrangya- 
la című regényének 52 egy hosszabb részletét. Szabó Imre (aki élete későb- 
bi időszakában püspök és akadémiai tag is lett 53 ), a Katholikus Néplap 
alapító szerkesztőjeként, a Religio és Nevelés cikkírójaként csakúgy, mint 
különböző népies elbeszélések, színdarabok szerzőjeként elsősorban a fa- 
lusi népesség erkölcsi nevelését tűzte ki célul. 54 Ebben, a lapban közölt re- 
gényrészletben azt fogalmazta meg, hogy a nő rendeltetése a szeretet és az 
anyaság. Szerinte az édesanya gyermekei iránt érzett szeretete messze túl- 
szárnyalja az apáét, és éppen ez a túláradó szeretet teszi a nőt sok tekintet- 
ben a férfi fölé. Ugyanez a lap 1 853-ban cikksorozatot közölt Nőnevelési 

5 1 Schoepf Auguszt: Néhány szó ártalmasán megalapult ártalmas gyermeknevelési hiányok komi ma- 
gyar szülőkhöz. Pest, Landerer és Heckenast, 1844. Idézi: Fehér Katalin: „Neveljünk polgáro- 
kat!"... i. m. 79. o. (Megjegyzés: A mű Schoepf négy oldalas ajánlásával együtt megtalálható volt 
Széchenyi István könyvtárában, aki a neves orvos nagy tisztelője volt. L. erről: Radó István: Gróf Szé- 
chenyi István könyvtárának töredéke Sopron sz. kir. város közkönyvtárában. Magyar Könyvszemle, 
1938. április-június, LXII. Harmadik folyam 2. füzet, 120. o.) 

52 Szabó Imre: A/a/a őrangyala. Eger, 1862. 

53 Arcképes életrajzát, papi munkásságának, írói pályájának összefoglalást 1.: a-ch.: A szombathelyi 
püspökség százados ünnepe. Vasárnapi Újság, 1877. augusztus 1 9. XXJV. évf. 33. sz. 5 1 3-5 1 5. o. 

54 Művei, például ez a regény megtalálhatók voltak a XIX. század végi népkönyvtárakban, miként pél- 
dául Papp Ivánné is írta az Adalékok az alföldi olvasókörök és népkönyvtárak történetéhez 
1890-1914. In: Az Országos Széchényi Könyvtár Évkönyve 1957. Budapest, OSZK, 1958. 
289. o. 

levelek (Anyák számára) címmel. Ennek már első részében szerepelt az a 
gondolat, hogy a lányok esetében az édesanyát még a legbölcsebb atya 
sem pótolhatja, és a szerző (Júlia") kiemelte a rendezett, keresztényi csa- 
ládi élet fontosságát, ezt nagyobb nevelő erőnek tartotta, mint bármilyen 
iskola vagy egyéb társadalmi intézmény szerepét. A cikkíró szerint az anya 
és gyermek kapcsolata a világ legerősebb köteléke, „nincs hasonló érze- 
lem, és egyedül ez kiséri az embert egész a sírig". 55 Szerencsétlennek, ke- 
resztényietlennek és „természetlennek" nevezte a szerző azokat az anyá- 
kat, akik nem szoptatják a gyermeküket, és „idegen bérenczekre bizván ki- 
fejlésöket, neveltetésöket, kormányzásukat, csak különös kegyből, tán min- 
den két-három hétben egyszer meglátogatván őket..." 56 élnek. Következő 
levelében Júlia Unger dietétikai művére hivatkozott, és idézte Tertuliiá- 
nust is az anyai feladatokkal kapcsolatosan. 57 

Egyik 1 855-ös írásában Podmaniczky Frigyes is - éppúgy, mint előtte 
és utána sokan - az anyaságot tartotta a nő legfontosabb hivatásának. 
A korszak kiábrándult hangulatát, ugyanakkor bizakodását jól jeleníti 
meg a tőle vett alábbi idézet: „Nehéz megoldású ugyan az anyai hivatás és 
feladat, de szép és tisztességes; kétszeresen az, ha süker korázza ügyekeze- 
tét. A haza neki köszönheti polgárait, neki köszönheti legnagyobbrészint, 
ha lelkes, s e mellett józan emberek keletkeznek, kik támogatva a roskadoz- 
ni akarót, megmentik az összezúzott hajónak legalább vázát." 58 Ugyaner- 
re az évtizedre, saját gyermekkorára, szüleire emlékezett memoárjában já- 
szai Mari, aki írásműve természeténél fogva az anyaság, a gyermeknevelés 
árnyoldalait is bemutatta, nem csupán pátosszal szólt az anyai hivatásról. 
Emlékei szerint édesanyja, aki sok gyermeket szült, nagyon nehéz életet 
élt: „ 1 853-ban költöztünk be Győrbe. Nőttek a gyerekek és fogyott a ke- 
nyér. A büszke, nemes Keszey Julianna nem panaszkodott. Szoptatott, 
főzött, mosott, varrt reánk és hordta az ebédet az ura után oda, ahol az ép- 
pen dolgozott. Az ötödik gyerek után lankadni kezdett acélos ereje. Le- 
vágta „földet söprő" aranyhaját, mert „nem ért rá megfésülni". A fiait kel- 



55 Júlia": Nőnevelési levelek. (Anyák számára) I. Családi Lapok, 1853. April. 15. Második évfolyam, 
I. félév 7. szám 31 1. o. 

56 Uo.311.0. 

57 Uo. 313-316. o. 

58 B. Podmaniczky Frigyes: Szerelem, szeretet és hölgyeink. Család könyve. Pest, 1 855. 1. évf. 9. o. 

lett reggelenként az iskolába készíteni, hogy azok ne csak a „legokosab- 
bak", hanem a „legcsinosabbak" is legyenek..." 59 

Döblingi tartózkodása alatt vetette papírra Széchenyi István azokat a 
gondolatokat az idős asszonyokról (anyákról), amelyek életében már nem, 
csak 1 875-ben jelentek meg a kézirataiból szerkesztett Önismeret című kö- 
tetben. Soraival mélységesen elítélte azokat a fiúkat, akik édesanyjukat 
nem tisztelik, annak szavát nem fogadják meg, és rá csak mint „vén- 
asszonyra" tekintenek. 60 

Anyának lenni a 1 9. század végén 

A 1 9. század végén nagyot fordult a világ. A nők élete Európa-szerte je- 
lentősen megváltozott. Hazánkban is fontos lépések történtek a nőemanci- 
páció különböző területein, a nők minden korábbinál nagyobb számban 
léptek ki az „őstermelés" színteréről a munkaerő-piacra, növekvő számban 
voltak jelen a középiskolákban és egyetemeken, és ott találhatjuk őket a 
századforduló táján számos sportág művelői között és a legtöbb nyilvános 
társadalmi eseményen. Jelentős részük azonban a 1 9. század végén - jól- 
lehet többé-kevésbé átalakult keretek között - továbbra is feleség és édes- 
anya volt és olyan asszony, akire tetemes háztartási teendő és a gyermekne- 
velés legtöbb feladata is hárult. Fábri Anna azt írta minderről, hogy a szá- 
zad második felének jellemzője: „a lányok többsége férjhez megy, és lehe- 
tősége van betölteni a számára hagyományosan adott hármas szerepkört: 
feleség lesz, háziasszony és anya. A nőknek ez a hármas feladata ugyan 
megmarad (...), ugyanakkor számos vonatkozásban változást figyelhetünk 
meg a házi szerep tényleges mindennapjaiban." 6 ' A technikai és tudomá- 
nyos fejlődés, az óvodai-iskolái hálózat szélesedése, a kórházi betegápolás 
kereteinek bővülése, a készételeket, készruhákat árusító üzletek terjedése, 
a közlekedési változások mind-mind hozzájárultak a nők otthoni teendői- 



59 Jászai Mari emlékiratai. Sajtó alá rendezte: Lehel István. Budapest, Királyi Magyar Egyetemi 
Nyomda, é. n. (1927) 6. o. 

60 Széchenyi István: Önismeret. (Döblingi kézirataiból) Budapest, Athenaeum Irodalmi és Nyomdai 
RT., 1875.32-33.o- 

6 1 Fábri Anna - Borbíró Fanni - Szarka Eszter (szerit.) : A nő és hivatása II. Szemelvények a magyar- 
országi nőkérdés történetéből 1866-1895. Budapest, Kortárs Kiadó, 2006. 53. o. 

nek, a házíasszony-feieség-anya hármas szerepkör feladatainak minőségi 
átalakulásához. 

A nyomtatott forrásokból kirajzolódó „ideális nő" a korszakban egy 
olyan feleség volt, aki vezette a háztartást; nem csupán hozománnyal bírt, 
de a házasságkötés után is egész életében takarékoskodott; csinos és ápolt 
volt, és férje, gyermekei küllemére is ügyelt; nem volt pletykás és erkölcste- 
len; magát folyamatosan művelte, hogy férjének kellemes beszélgetőtársa 
legyen; és női mivoltához az elvárások szerint az is hozzátartozott, hogy 
gyermekeket szüljön és neveljen. A különböző női szerepek minél sikere- 
sebb teljesítéséhez meglehetősen sok tanácsadó mű született, ezek sem 
tudták azonban áthidalni vagy megoldani azokat a társadalmi-gazdasági 
problémákat, amelyek a korabeli nők és családok életét nehezítették. 
Az újságokban szereplő mosolygós, karcsúra fűzött divathölgyek, az ünne- 
pelt gyönyörű színésznők, a főúri családok luxus körülmények között élő 
tagjai, azaz a nyugodt, „ideális anyák", a tökéletes házaspárok és a minta- 
feleségek általuk közvetített képe a korabeli Magyarország asszony-milliói 
számára sok esetben csupán részlegesen követhető modellnek illetve elér- 
hetetlen ábrándnak bizonyult. 

Annak ellenére, hogy a századforduló táján a hazai nők száz- és száz- 
ezrei is megjelentek az otthoni magánszférán kívüli életterületeken, a kora- 
beli férfi és női szerzők nagy része továbbra is úgy vélte, hogy a családi élet 
minőségéért és a gyermeknevelés sikerességéért, sőt végső soron az erköl- 
csökért és a nemzet sorsáért leginkább ők a felelősek. Számos más kortár- 
sához hasonlóan i 880-ban De Gerando Antonina ezeket a gondolatokat 
vetette papírra Nőtan vagy az asszonyi hivatás tudománya című munkájá- 
ban: „Nevelni, az új nemzedéket az előbbeninél jobbnak teremteni, ez az 
anyák feladata, kezökben van a haza sorsa." 62 Szerinte a „család lelke az 
asszony, kit a természet maga a szeretetnek és önfeláldozásnak teremtett. 
Innen aztán hatalma. Nem csak a gyermeknek sorsa, de még a férfié is e 
gyönge nő kezében van." 63 Könyve nyolcadik, A nő mint anya című feje- 
zete már bevezető mondatában a nő „legszentebb, legmagasztosabb hiva- 
tásá"-nak nevezi az anyaságot. A szerző szerint az erkölcsi nevelést csakis 
az anya adhatja meg igazán gyermekeinek, a testi és a szellemi fejlesztést 

62 De Gerando Antonina: Nőtan, vagy az asszonyi hivatás tudománya. Kolozsvár, Stein János, 1 880. 
8.0. 

63 Uo. 15.o. 

lehet csak sikeresen másokra bízni, de valójában az anya fő kötelessége a 
nevelés. 64 A fejezet tartalma valójában gyermeknevelési tanácsok egész so- 
rozata, olyanoké, amelyek a XIX. század végén számos neveléstani, gyer- 
mekgondozási és egyéb műben szintén megfogalmazódtak. 

Nők világa című könyvében Szabó Richárd is úgy vélte, hogy a nők leg- 
fontosabb feladata az anyaság, a gyermeknevelés, kötete utolsó levelei erről 
a témáról íródtak. 65 Hasonlóan gondolkodott M. Kalocsa Róza, aki szintén 
úgy fogalmazott, hogy a nők legfontosabb feladata a gyerekeik nevelése, sőt 
ezt tulajdonképpen egyedül az édesanyák felelősségeként említette. Ezt írta: 
„A gyermek helyes nevelése első és fő kötelessége az anyának, amely elől 
minden más érdeknek hátrálnia kell, mert legtöbb esetben az anyai nevelés 
hinti el a gyermek jövendő boldogságának magvát, az anya felelős érte, hogy 
gyermekéből áldozatkész családtag, jó honpolgár és becsületes ember vál- 
jék." 66 Kifejtette, hogy mennyire fontos az édesanya személyes példaadása, 
a saját jellemének nemesítése, hibáinak javítgatása. Ugyanezt emelte ki töb- 
bek között írásában egy másik korabeli szerző is: „Míg tehát az anya nem 
szűnik meg gyermeke, férje, mások előtt a képmutatót, hízelgőt adni, addig 
falra hányt borsó minden szava, gyermekénél siket fülekre talál. így nem ne- 
velhet a gyermekből nyílt, őszinte, igaz embert. Tisztességes rendszeretetet, 
pontosságot, elővigyázatot, előzékeny viseletet, igazmondást, tisztességes 
beszédet mind-mind az anyjától kell, hogy elleshesse a gyermek. Csak így 
fogja ezeket megtanulni, megszeretni, megtenni. Szoktatni kell erre. (...) a 
szoktatás előfeltétele pedig a példaadás. A gondos anya sokat ad magára, 
számot vet minden tettével, jó példával jár elöl; sűrűn fordul meg a gyermek- 
szobában, intéz, óva ápolja, rászoktatja ama követendő jókra, miknek ő ele- 
ven példája..." 67 A Nemzeti Nőnevelés egyik 1898-as cikkében hasonló 
gondolatokat fogalmazott meg a szerző, Krompecher Irén. Kifejtette, hogy 
az anyaság a nők „szent kötelessége", és nekik kell igazságra, engedelmes- 
ségre, hitre nevelni a gyermekeket. Erre nem tartotta igazán megfelelőnek 
sem a felfogadott nevelőnőket, sem pedig a férfiakat, ez utóbbi véleményét 
így indokolta: „Hogy a nők a gyermeknevelésre hivatottabbak a férfiaknál, 

64 Uo. 64-65. o. 

65 Szabó Richárd: Nők világa. Pest, Petrik Géza kiadása, 1 87 1 . 1 07- 1 1 0. o. 

66 M. Kalocsa Róza: Az anya. Családi Kör, 1875. május 28. 493. has. (Idézi: Fábri Anna (szerk.) 
A nő és hivatása II. i. m. 71 . o.) 

67 Szöllősi Jenő: Anyák hibái. Tanügy, 1895. aug. 1. és szeptember 1. (Idézi: Fábri Anna (szerk.) 
A nő és hivatása II. i. m. 81 . o.) 

az bizonyításra nem szoruló állítás. Hiszen maga a természet is erre utalja 
az anyát, bármily állású legyen is az." 68 

Ez a szemlélet az 1 896-os II. Országos és Egyetemes Tanügyi Kong- 
resszus előadásaiban is gyakorta megjelent. Például Geőcze Sarolta 
(1 862-1 928) is - aki a nőnevelés, a női műveltség emelésének lelkes szó- 
szólója volt - azt mondta egyik előadásában, hogy „az élet arra tanít, hogy 
a családok boldogulásának vagy romlásának főtényezője a nő. Megesik 
olykor, hogy a családot a családfő szenvedélye: a kártya, a bor vagy egyéb 
juttatja a tönk szélére; csakhogy ez kivétel. Okos, munkás, kötelességérző 
asszony még az ő gyenge férjét is vissza tudja terelni a kötelesség útjára; s a 
tiszta lelkű, vallásos, munkás, kötelességérző nő körül valami oly tiszta er- 
kölcsi légkör képződik, a melyben a szenvedély meg nem él; a melyben a 
férfiúi lélek is megtisztul; az ily nő férjét mindig vissza tudja téríteni elha- 
gyott tűzhelyéhez (...) Az ilyen anya mindig el tudja hinteni gyermekei lel- 
kében a jó magot; s az ilyen anya gyermeke nem lehet sem önző, sem val- 
lástalan..." 69 Geőcze tehát mindenért a nőt tette felelőssé többszörös érte- 
lemben a családi életet illetően. A kacérkodó, zsúrokra és partikra járó, 
„modern" asszony „típusát", akinek a gyermek nyűg, és csak a szórakozá- 
sok érdeklik, az előadónő a „régi", a hagyományokhoz ragaszkodó, önzet- 
len és önfeláldozó nőhöz hasonlította. Határozati javaslatában még a fen- 
tebb idézett gondolatoknál is karakteresebben fogalmazott: „Mondja ki a 
kongresszus, hogy tekintettel ama körülményre, hogy a család alapítás ne- 
hézsége, valamint a családi kötelékek bomlása, de a többi társadalmi ba- 
jok, talán az öngyilkossági esetek szaporodása, stb. sőt a sikkasztások is 
nagy részben a nők erkölcsi nevelésében gyökereznek, kívánatosnak tartja, 
hogy a nők nevelésével foglalkozó tényezők az egész vonalon működésük- 
ben a fősúlyt a nők erkölcsi nevelésére fektessék." 70 Szerinte a fő probléma 
ugyanis az, hogy a lányokat nem arra nevelik, hogy tűrjenek és uralkodja- 
nak a vágyaikon, és a szülőknek az iskolával együttműködve ki kell fejlesz- 
teni a lányok kötelességérzetét. A kongresszus Családi nevelési szakosztá- 
lyában Komócsyjózsefhé mindehhez még azt tette hozzá, hogy a gyerekek 



68 Krompecher Irén: Anya és nevelőnő. Nemzeti Nőnevelés, 1 898. február XIX./2. 8 1 . o. 

69 Geőcze Sarolta: A leányok erkölcstani nevelése az iskolában II. In: Nagy László - Beké Manó - Ko- 
vács János (szerk.) : A //. Országos és Egyetemes Tanügyi Kongresszus naplója I. kötet, Pest, Petrik 
Géza kiadása, 1871. 1219.0. 

70 Uo. 1223.o. 

képzőművészeti nevelése is az édesanyák feladata, mert „az ő műigényei 
szerint formálódik az egész háztájék arczulata, ő képes azt lakályossá és 
vonzóvá tenni és a mit nagyon akar - valljuk meg őszintén - annak még a 
férj oppozicziója sem bir soká ellenállni..." 7 ' 

A tanító- és tanítónőképzők számára kiadott Olvasókönyv Gyulai Pál 
egyik, Vörösmarty Mihály édesanyjának bemutatását nyújtó írásával pró- 
bálta megjeleníteni a növendékek előtt az „ideális anya" képét, a költő ver- 
séből (az 1 847-ben írt Szegény asszony könyve címűből) vett idézettel 
alátámasztva Csáty Anna jószívűségét, takarékosságát, ugyanakkor nehéz 
sorsát. 72 

A korábbi keresztény írásokból és prédikációkból már ismert nőideál, a 
Szűzanya követésének fontossága is töretlenül jelen volt a 20. század ele- 
jén a keresztény nyomtatott művekben. Jeney Ernő 1 902-ben kiadott Ün- 
nepi, vasárnapi és alkalmi egyházi beszédek című prédikáció-gyűjteményé- 
ben az áll, hogy kora asszonyainak meg kell tanulniuk Mária erényeit. 73 

A nő a magyar közmondásokban című, 1 903-as cikk több más téma 
mellett az anyaság kérdését is érintette. A szerző szerint a nő hivatása sze- 
rint anya, hitves és háziasszony, és ezek közül a legszebb és legnehezebb az 
anyai hivatás. Bár az író elismerte, hogy ez mindenütt a világon így van, 
hazafias pátosszal emelte ki, hogy „ez a szó, »édes anyám« oly jellemző 
arra a benső viszonyra, mely a magyar anya és gyermeke között van, hogy 
nincs más nyelv a földön, mely ezt hasonló gyöngédséggel ki tudná fejez- 
ni." 74 Több, az anyával kapcsolatosan megfogalmazott - zömmel negatív 
tartalmú közmondás után - a cikk anyasággal összefüggő fejtegetései ezzel 
a közmondással zárulnak: „Okos asszony nem marad gyermek nélkül." 75 

1911 -ben, amikor a Nemzeti Nőnevelés egyik cikke - az 1 908-as isko- 
láztatási adatokra támaszkodva - a mintegy három milliós női analfabétiz- 
mus adatait és következményeit elemezte, a szerző, Sebestyénné Stetina 

71 Ozv. Komócsyjózsefné: A művészeti nevelés a családban. In: A //. Országos és Egyetemes Tanügyi 
Kongresszus naplója I. kötet i. m. 320. o. 

72 Gyulai Pál: Vörösmarty anyja. In: Kiss Áron — Komáromy Lajos — Péteffy Sándor (szerk.) : Olvasó- 
könyv a tanító- és tanítónőképzők, első osztálya számára. Budapest, Dobrowsky és Franké kiadása, 
1891.183-186.0. 

73 Jeney Ernő: Boldogasszony fogantatása ünnepére. In: Ünnepi, vasárnapi és alkalmi egyházi beszédek- 
Győr, Győregyházmegyei Könyvsajtó, 1902. 1-10. o. 

74 Relkovic Mita: A nő a magyar közmondásokban I. Nemzeti Nőnevelés, 1903. február-március, 
24/2-3. 121.0. 

75 Uo. 122. o. 

Ilona áttételesen tulajdonképpen megfogalmazta azt, hogy miben is látja a 
nők (legalábbis az alsóbb néposztályok asszonyainak) legfontosabb köte- 
lességeit. Azt írta, hogy az ő tudatlanságuk, babonás gondolkodásuk azért 
probléma, mert így „a maguk és családjuk egészségének megtartásáról, 
megvédéséről, gyermekeik gondozásáról, ápolásáról halvány fogalmaik 
sincsenek", s ebből „a nemzet életét és erejét fenyegető komoly veszedel- 
mek származhatnak". 76 Kiemelte, hogy ezen a leány-ismétlőiskolák háló- 
zatának teljes kiépítésével és iskolán kívüli háztartási, gazdasági, egészség- 
ügyi tanfolyamokkal, tanító (nő) k által tartott népnevelő előadásokkal, 
közművelődési egyesületek szervezésével lehetne segíteni, hiszen az újab- 
ban szervezett leány-középiskolák, illetve az egyetemek csak egy szűk ki- 
sebbség számára jelentenek művelődési, előrelépési lehetőséget. Más, ko- 
rabeli források tartalmával összevetve ezt az írást, világosan kitűnik, hogy a 
magyarországi női népesség nagyobb hányadáról a korszakban úgy gon- 
dolkodtak, hogy ők a családok összetartói, a gyermeknevelés igazi felelő- 
sei, rajtuk áll a nemzetépítés, az ország erősítése, a „nemzetmentés". 

A XX. század elején a Feministák Egyesületében többször is hangzott 
el olyan előadás, amely - fordított módon - szintén ugyanerre, vagyis az 
anyák, a nők otthoni kötelezettségeire utalt. Egy 1 909-es felolvasásában 
Ungár Dezsőné így fogalmazott: „a családanyának a társadalomban csak 
kötelességei vannak, ellenben jogai nincsenek. Ot terheli a gyermekneve- 
lés, a háztartás gondja és sok más egyéb kötelezettség, amellyel szemben 
valóban igazságtalanság a teljes jogtalanság." 77 

Felvilágosító művek a gyermekgondozásról és nevelésről 

Az ezekhez hasonló munkák mellett a kötelező iskoláztatás bevezetése 
nyomán a 19. század utolsó negyedében inkább az olyan művek száma 
nőtt hazánkban, amelyek szerzői a kisgyermekek testi neveléséhez, a cse- 
csemőkori ápolásához, a szoptatáshoz adtak tanácsokat az édesanyák- 



76 Sebestyénné Stetina Hona: Nőnevelés - nemzetnevelés. Nemzeti Nőnevelés, 191 1. január XXXII/I. 
3.0. 

77 Ungár Dezsőné; A nők választójoga az anya szempontjából. Nemzeti Nőnevelés 1 909. január-febru- 
ár XXX/I-II. 87. o. 

nak. 78 A fővárosban adták ki például 1 876-ban Wittmann Lázár A gyer- 
mekápolás rövid kézikönyve tekintettel a hazai viszonyokra című köny- 
vét. 79 Az egészséges kisgyermek testi ápolásával kapcsolatosan ez a könyv 
- hasonlóan a korábban megjelent szakmunkákhoz - az alábbi fejezeteket 
tartalmazta: a kisgyermek bőrápolása, ruházata, fekhelye, tápláléka, a 
szoptatás, dajka, fogzás, elválasztás. E tárgyköröket azonban alaposab- 
ban, bővebben tárgyalta a szerző, mint elődei. Ez is javarészt a századvég- 
re óriási fellendülést megért orvostudomány eredményeinek volt köszön- 
hető, és e tételt látszik igazolni olyan új témák tárgyalása a könyvben, mint 
például a „védhimlőoltás". A könyv második fele - szintén a gyermekgyó- 
gyászat nagymérvű fejlődésének köszönhetően - a beteg gyermek ellátásá- 
ra, táplálására vonatkozó jó tanácsokat tartalmazott. E részben megtalál- 
hatjuk - és mai szemmel nézve különös érdeklődésünkre tarthat számot - 
a pépek, gyógyfürdők, helyes étrendek, gyógyszerek és lázcsillapítás be- 
mutatását. Wittmann hosszasan boncolgatta művében a dajkaság intéz- 
ményét, igazoló okmányokat követelt a pénzért szoptató nőknek, hogy a 
gyermek táplálását jól láthassák el. Amíg ez nincs, a dajkák nem szoptat- 
nak, írta Wittmann, hanem „... tehéntejjel, kenyérrel, burgonyával, szopó- 
zacskóval, (...) mákfőzettel jól tartatik (t. i. a gyermek). így elszundikál; a 
beálló hasmenésre nincs tekintet; pedig emiatt vagy a falun megy tönkre, 
vagy elsatnyult állapotban hozatik vissza az anyának." 

jóllehet, a korszak szakmunkái 80 szinte egybehangzóan kiemelték az 
anyatejes táplálás jelentőségét, esetenként nehézkes volt a szoptatás, a bér- 
dajka fogadása pedig nehezen megoldható, sok problémával járó feladat 
volt, miként a fenti idézet is mutatja. Éppen ezért fontos segítséget jelen- 
tettek a szoptatni nem tudó édesanyáknak a gyermektápszerek. 1 909-ben 
a „Nestlé-liszt" kiválóságát bizonyítandó, az alábbi „olvasói levél" jelent 
meg az Új Idők hirdetés rovatában, egy Szabolcs megyei asszony tollából: 

78 L. például az alábbi műveket erről a témáról: Pukánszky Béla: A gyermek, a 19. századi neveléstani 
kézikönyvekben. Pécs, Iskolakultúra, 2005.; Kéri Katalin: A Nagyenyedi Bethlen Könyvtár kisded- 
neveléssel foglalkozó könyvei. Egészségnevelés 1 997/2. 93-96. o. 

79 Wittmann Lázár: A gyermekápolás rövid kézikönyve tekintettel a hazai viszonyokra. Budapest, 
1876. 

80 L. például: Horváth Elek: Orvostudori értekezés a szoptatás kötelességéről. Dissertatio inaug. med. de 
officioe lactationis, Pest, 1 833.; Dubay Miklós: Miért szoptassa az anya önmaga gyermekét? (A »bu- 
dapesti orvosi köre által jutalmazott pályamű.) Budapest, 1 887.; Berger Ignácz: A csecsemé' táplálta- 
tásáról és azon káros hatásokról melyek a nőre háramolhatnak, ha az nem szoptat, habár egészsége azt 
megengedné. Népszerű dolgozat gondos anyák számára. Budapest, 1 889. stb. 

Négygyermekes családanya vagyok s mind a négy gyermekemet emberi 
tej kizárásával mesterséges utón az Ön gyermektáplisztjével neveltem fel. 
Mi" 1 gyógyszerész hitvesének módomban állott különféle táplisztet ismer- 
ni, de örömömre szolgál Ont a felől biztosíthatni, hogy egyedül az On táp- 
lisztjében nem csalódtam. (...) Én körülbelül 220-250 doboz Nestlé-lisz- 
tet használtam el gyermekemnél és így az eredmény tekintetében feljogo- 
sítva érzem magam kritikát gyakorolni. (...) Fogom is használni kis fiamnál 
továbbra is, de minden ösmerősömnek mindenkor nyugodtan fogom aján- 
lani..." 81 Egyes források azt mutatják, hogy a korszak orvosai nem minden 
esetben értettek egyet az ilyen fajta gondoskodással. Leszner Rudolf pél- 
dául egy 1 902 -es tanulmányában azt fogalmazta meg, hogy az egészséges 
anyától meg kell követelni, hogy gyermekét maga szoptassa. Szerinte ez az 
anyák legfőbb társadalmi kötelessége, amelynek teljesítése gyermeke er- 
kölcsi életére is kihatással lesz. Szenvedélyes hangon ítélte el a gyermekü- 
ket nem szoptató nőket: „az emberek, úgy látjuk, igen gyakran czuczlit 
dugnak a gyermek szájába s idegen tejjel tápláják, vagy éppen mesterséges 
keverékkel, Nesde-féle liszttel, vagy hasonló mással tömik meg gyomrát. 
Pedig nem emberi felsőbbségük bizonyítéka, ha kultúránkból folyik is, 
hogy a gyermekeket anyjuk nagyobb megterhelése nélkül is fölnevelhetjük, 
a minthogy az sem nemesbedett erkölcseink példája, hogy az anya köteles- 
ségét más személlyel fizetésért végeztetjük." 82 1 909-ben kiadott könyvé- 
ben 83 Berend Miklós szintén írt a mesterséges táplálás hátrányairól is. 

A család, a szülők számára több könyv és cikk közölt helyes nevelési, vi- 
selkedési mintákat, ahogyan 1 878-ban Cseh Károly is, aki Egészségügyi 
levelek egy anyához 64 című művében 59 levélben fordult a testi és lelki ne- 
velés problémáival az édesanyákhoz. Könyve rendkívül sokrétű, figyelme 
szinte mindenre kiterjed, levelei érdekesek, és műve olvasását tárgymutató 
könnyíti meg, amelyben - számos más fogalom között - az alábbiakkal ta- 
lálkozhatunk: tej, táplálék, szoba, testalkat, ruházat, terhesség. A témák 
tehát a „régiek", tárgyalási módja, választott műfaja: a levél azonban Cseh 
Károly munkáját érdekes, újszerű olvasmánnyá tette. 



81 Ujldők 1909. július 25. XV/30. 88. o. 

82 Leszner Rudolf: Az anyatej. Természettadmányi Közlöny, 1 902. 34. kötet 50. o. 

83 Berend Miklós: A szoptatás, a mesterséges táplálás és a csecsemőkori bélbajok. Az egészség könyvtára 
VII. Budapest, Franklin, 1909. 

84 Cseh Károly: Egészségügyi levelek egy anyához. Budapest, Busehmann F. Nyomdája, 1878. 

A századfordulóhoz közeledve mind jobban szaporodtak a hasonló 
könyvek. 1 897-ben adták ki fordításban Braidwood Murray R Anyák ta- 
nácsadója és útmutatója gyermekeik, ápolásánál 85 című művét. Témakörei 
a fentiekben tárgyalt könyvekével szinte megegyezőek, kötete értékét eme- 
li, hogy azt olyan mellékletekkel látta el, amelyek kétségkívül hasznosítha- 
tók voltak a mindennapi gyermekápolásban: táblázatban foglalta össze 
például az életkor és a súlygyarapodás összefüggéseit. írásán mindvégig 
jól látható, hogy orvosi, biológiai és technikai felfedezésekben, újításokban 
jártas, olvasott szakember volt, erre utalnak hasonlatai is, mint ezt az aláb- 
bi idézet is bizonyítja: „Az újszülött csecsemőt olybá tekinthetni, mint egy 
tömb élő földanyagot, mely különféle alkatrészekből (sejtszövetekből) áll s 
melyet, helyes gondozással, egészséges lénnyé lehet fejleszteni, de viszont 
igen egyszerű eszközökkel fokozatosan hirtelen is meg lehet semmisíte- 
ni." 86 A könyv összefoglalja az anyák kötelességeit, melyek közül az első, 
hogy önmaguk egészségére vigyázzanak, a második, hogy gyermeküket 
tejjel és meleggel lássák el, a harmadik pedig, hogy gyermekük egészségé- 
re felügyeljenek. 

A kicsik és nagyobbak otthoni foglalkoztatását szolgálták a századfor- 
dulón már mind nagyobb számban kapható gyermekjátékok, mese- és ifjú- 
sági könyvek 87 illetve újságok. A gyermekirodalom külföldi remekei mel- 
lett a századfordulóra elkészült Benedek Elek Székely Tündérország 
(1 885) című mesegyűjteménye és egyik legjelentősebb műve, az öt kötet- 
ben kiadott Magyar mese- és mondavilág (1 894-1 896), 1 902-ben útnak 
indult Sebők Zsigmond Mackó ura 88 és Móra Ferenc Az aranyszőrű bá- 
rány 89 című műve. 90 Több más neves hazai író és költő is készített ebben 
az időszakban remekbe szabott ifjúsági regényeket, gyermekverseket és is- 
meretterjesztő munkákat. Ezek mellett a Kis Újság, a Jó Fajtás, a Hasz- 

85 Braidwood Murray P.: Anyák tanácsadója és útmutatója gyermekeik ápolásánál Budapest, Athena- 
eum R. Társulat, 1 897. 

86 Uo. 

87 L. Komáromi Gabriella: Elfelejtett irodalom. Fejezetek a magyar gyermek és ifjúsági próza történeté- 
ből. 1900-1944. Budapest, Móra, 2005.; Drescher Pál: Régi magyar gyermekkönyvek 
(1538-1875) Budapest, A Magyar Bibliophil Társaság Kiadása, 1934. 

88 Sebők Zsigmond: Mackó úr első utazásai. ]902.,maicWő.:DörmögőDömötörazországban. 1912. 

89 Móra Ferenc: Az aranyszőrű bárány. Szeged, 1 902. 

90 L. erről például: Trencsényi László: Kalauz a reformpedagógiák tanulmányozásához. In: Reformpe- 
dagógiaiolvasókönyv. Szerk.: Uő. Budapest, 1993. 10. o.; Fülöp Géza: Olvasók, könyvek, könyv- 
tárak- http://posalajos.com/pdf/mek.oszk.hu_fulop_geza.pdf (Letöltés: 2008. 07. 25.) 

nos Mulattató, a Vasárnapi Újság melléklapjaként 1 873-ban indított, 
Beniczky Irma-szerkesztette Kis Vasárnapi Újság, a Pósa Lajos és Bene- 
dek Elek alapítószerkesztők által gondozott Az Én Újságom, a már emlí- 
tett Magyar Lányok és más lapok 91 is számos hasznos olvasnivalót nyújtot- 
tak a gyerekeknek. 



Népességszabályozás; csecsemő- és gyermekvédelmi 
intézkedések a századfordulón 

A gyermekápolási szakkönyvek hazai kiadására éppúgy, mint az egészség- 
ügyi hálózat kiépítésére, a felvilágosító munkára a 1 9. század végén Ma- 
gyarországon égető szükség volt, hiszen a korabeli statisztikák és elemzé- 
sek szerint európai viszonylatban kimagaslóan nagy volt a csecsemő- és 
gyermekhalandóság, aminek fő okai között a szakemberek, például egy 
cikkében Szigethy Karolina, az alábbiakat jelölték meg: „a szegénység, a 
tudatlanság és babona, a táplálás módja, rossz ápolás, rossz levegőben 
tartás". 92 O idézte azt az adatot is, amely szerint 1 000 öt éven aluli gyer- 
mekből Magyarországon az 1870-es évek végén átlagosan 41 1 halt meg. 
Más szerzőkhöz hasonlóan ő is aláhúzta a szoptatás jelentőségét: „Min- 
den anya, ki fizikailag képes gyermekét szoptatni, s ezt fontos ok nélkül 
bármi ürügy alatt elmulasztja, bűnt követ el gyermeke ellen, mert egészsé- 
ges anyának a tejét a világnak semminemű tápláléka sem pótolhat- 
ja". 93 Nem csupán a csecsemő- és gyermekkori halálozások száma, hanem 
a gyakori magzatelhajtások is aggasztották a kor gondolkodóit. 

A dualizmus korszakának második felében több ízben is születtek 
olyan jogi rendelkezések, amelyekkel a törvényhozók igyekeztek ezeknek 
elejét venni. 1 90 1 -ben például betiltották valamennyi olyan készülék és 
szer forgalmazását, amelyek a női termékenység meggátlását szolgálták. 94 
A rendelet indoklásaként a miniszter azt emelte ki, hogy az ilyen eszközök 

9 1 Erről a témáról 1. például: Kocsy Anikó: Forgó bácsi, Benedek op° "ieS a többiek.. A gyermek- és ijjá- 
sági lapokról röviden, http://www.epa.oszk.hu/01300/01367/00027/kocsy.html (Letöltés: 2008. 
07. 25.) 

92 Szigethy Karolina: az anyák és a gyermekhalandóság Magyarországon. Nemzeti Nőnevelés, 1882. 
február VI. 484-487. o. (Idézi: Fábri Anna (szerk.) A nő és hivatása II. i. m. 76. o.) 

93 Uo.77.0. 

94 Magyarországi rendeletek tára, 50981. sz. belügyminiszteri rendelet. Budapest, Toldi, 1901. 547.0. 

ártalmasak az egészségre, sértik a közönség erkölcsi érzékét, és károsak a 
társadalomra népesedési, és ez által közgazdasági szempontból is. 
Az 1 9 1 4:XIV sajtótörvény szerint sajtóvétségnek számít a gyermeknem- 
zést meggátló vagy magzatelhajtó szerek hirdetése. 95 A magzatelhajtást és 
művi fogamzásgátlást azonban nem lehetett megszüntetni. Egyes területe- 
ken különösen jelentős arányú volt az elvégzett „műtétek" száma, és ezt 
úgy a korabeli elemzők, mint napjaink kutatói gazdasági okokkal magya- 
rázzák. 96 

A korabeli cikkek szerint a városokban munkát vállaló nők megélhetési 
gondjaik miatt éltek a magzatelhajtás különböző módszereivel, bár sokan 
közülük házasságon kívül is világra hozták gyereküket, akik nem egyszer 
az árvaházakban, az országos menhelyek egyikén kötöttek ki. Éppen ezért 
fontos lépés volt, hogy 1 90 1 -ben komoly gyermekvédelmi intézkedéseket 
hoztak hazánkban, és ennek nyomán, 1 905-ben megalakult az országos 
Gyermekvédő Liga. 97 1 908-ban 1 8 gyerekmenhely működött Magyaror- 
szágon, és 1 909-ben - a sajtó jelentése szerint - megérkezett a menhelyre 
az 50 000. gyermek. 98 

A szélsőséges adatok, a gyermekvállalással- és neveléssel kapcsolatos 
problémák ellenére is — az általunk vizsgált korabeli források alapján — 
megfogalmazható, hogy a 1 9. század végi Magyarországon az itt élő nők 
(családok) millióinak fontos volt gyermekeik egészségben, tisztességben 
való felnevelése. Számos forrás tükrözi az anyai odafigyelést, a beteg vagy 
elhalt gyermekek miatt érzett aggódást illetve nem múló fájdalmat. Ritka 
forrástípusként a korszakban még olyan, édesanya által kisgyermeke fejlő- 
déséről írott naplóval is találkozhatunk, mint Teleki Irén 1 889-es, kisfiá- 
ról, Félixről írott feljegyzései. 99 Ezekből nem csupán gyermekkor-történe- 
ti, hanem az anyaságra vonatkozó gondolatokat is bőven kiolvashatunk. 

95 1914:XTV. te. 24. §b. pont. In: Mandel Károly: A nőkről szóló magyar törvénycikkek Szent István- 
tól napjainkig (1000-1928) Budapest, Grill Károly Könyvkiadóvállalata, 1 929. 42 1 . o. 

96 Több tanulmány elemzi például egyes baranyai falvak, vidékek (Ormánság) ezzel kapcsolatos adata- 
it. Az értekezés szerzője a baranyai református falvak századvégi magzatveszejtési eljárásairól írt a 
Honismeret, 1995/1. számában, 57-59. o. 

97 E témáról 1.: Sarbak Timea: A gyermekkor története Magyarországon a XX. század elején — a Gyer- 
mekvédelmi Lap tükrében. Szakdolgozat. Pécs, PTE BTK, 200 1 . kézirat 

98 Aranyossi Magda: Lázadó asszonyok - A magyar nőmunkásmozgalom története 1867-1919. Buda- 
pest, Kossuth, 1963. 15. o. 

99 L. erről: Borbíró Fanni: Félix — egy szerencsés gyermek első fél éve. In: Evek és színek.. ■ i- "i. 
49-57. o. 

Összegzés 

A 17-19. század közti időszakban hazánkban is számos írásmű foglalko- 
zott (egész terjedelmében vagy részleteiben) az anyaság, a gyermekválla- 
lás, a gyermekek gondozása és nevelése kérdéseivel. Ezek a források egy- 
értelműen bizonyítják, hogy e tématerületek egymás nélkül nem vizsgálha- 
tók és értelmezhetők, mint ahogyan nem lehetséges gyermekkor-történeti 
kutatásokat tágabb értelemben vett társadalom- és eszmetörténeti, neve- 
lés- és nőtörténeti alapok és keretek nélkül sem végezni. A feltárt, különbö- 
ző terjedelmű és műfajú, szerzőiket és közzétételi fórumaikat illetően is 
igen változatos szövegek eddigi vizsgálata azt hozta felszínre, hogy a 
XX. század előtti Magyarországon a nők legfontosabb szerepének az 
anyaságot tekintették, és a gyermekeket világra hozó, őket gondozó és ne- 
velő édesanyákat az elemzett művek szerzői szinte egybehangzóan az 
egész nemzet, tágabb értelemben az emberiség sorsáért tették felelőssé. 
Mindezt olyan történelmi korszakokban, amikor a politikai és gazdasági 
életben egyértelműen főleg a férfiak rendelkeztek széleskörű lehetőségek- 
kel és döntési jogkörökkel. Kutatásaink további célja ennek a dichotómiá- 
nak az árnyaltabb, forrástani és módszertani szempontból is széleskörűen 
megalapozott értelmezése. 

